Vier seuns verkrag glo dogtertjie | Maroela Media
Vier seuns verkrag glo dogtertjie
Vier jong seuns, tussen tien en 13 jaar oud, is dié naweek na 'n jeugsentrum in Gauteng gestuur nadat hulle na bewering 'n vierjarige dogtertjie verkrag het.
Kapt. Mavela Masondo, woordvoerder van die polisie, het gesê die vermeende verkragting het Vrydag in Muldersdrift plaasgevind.
"Die slagoffer se ma het na bewering 'n kliënt se hare gedoen toe 'n familielid haar van die vermeende verkragting vertel het. Die seuns is toe saam met hul voogde, die slagoffer en haar ma na 'n polisiestasie en 'n saak van verkragting is aanhangig gemaak vir verdere ondersoek."
Die seuns is intussen na die Walter Sisulu-jeugsentrum in Soweto geneem.
Die seuns is onder 1 230 verdagtes wat die naweek in Gauteng in hegtenis geneem is vir misdade wat wissel van die oortreding van die Rampbestuurwet, die onwettige besit van vuurwapens, die besit van vermoedelik gesteelde goedere, diefstal, bedrog, aanranding en verkragting.
Volgens Masondo is 'n 24-jarige man op aanklag van verkragting in hegtenis geneem nadat hy na bewering 'n vyfjarige dogtertjie in die nedersetting Khutsong aan die Wes-Rand verkrag het.
Dié vermeende verkragting het Donderdagaand plaasgevind toe die slagoffer se ma haar twee slapende kinders, onderskeidelik vyf en 11 jaar oud, tuis gelos en by haar kêrel gaan kuier het.
'n Voorlopige ondersoek dui daarop dat die verdagte die kind uit die huis ontvoer het en haar in die bosse verkrag het. Die polisie het die kind eers Sondag ná 'n grootskaalse soektog gevind. 'n Saak van kinderverwaarlosing kan moontlik teen die ma aanhangig gemaak word.
Altesaam 264 verdagtes is ook tydens stop-en-ry-operasies aan die Wes-Rand in hegtenis geneem onder meer op aanklagte van moord, brandstigting, verkragting, seksuele aanranding, huisroof, die besit van vermoedelik gesteelde kabels en die besit van dwelms.
Meer as 45 ander mense is oor die naweek hegtenis geneem vir dronkbestuur en vir onwettige byeenkomste terwyl vyf sjebiens in Tshwane oor die naweek deur die polisie toegemaak is.
Man val vyf meter ver op ongelukstoneel
Drie gevangenes ontsnap uit Limpopo-tronk
As dit is wat hulle op hierdie ouderdom doen, sidder ek om te dink wat hulle gaan doen as volwassenes.
Siek! siek samelewing. Die misdade ken geen perke nie.
Satan verkry meer en meer mag, kinders word nie meer met n gewete groot gemaak nie. Nie dat ek sê dat God as straf voorgesit word nie maar dat kinders die waardes van Sy woord geleer word.Hoeveel blanke kinders word ook goddeloos groot?
Jy sien Mr. die president! Om op tv te praat en vir jou makkers mooi te vra om nie sulke goed te doen nie, WERK NIE!